Nariadenie Rady (ES) č. 2220/2000
z 28. septembra 2000,
ktoré mení a dopĺňa nariadenie (EHS) č. 302/93 o zriadení Európskeho strediska pre monitorovanie drog a drogovej závislosti
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 308,
so zreteľom na návrh Komisie [1],
so zreteľom na názor Európskeho parlamentu [2],
keďže:
(1) Rada prijala 8. februára 1993 nariadenie (EHS) č. 302/93 [3].
(2) Európske stredisko pre monitorovanie drog a drogovej závislosti (ESMDDZ) (ďalej len "stredisko") zodpovedá v spolupráci s členskými štátmi za vytvorenie a koordináciu Európskej informačnej siete o drogách a drogovej závislosti (Reitox).
(3) Európsky parlament vo svojom rozhodnutí zo septembra 1998 o Výročnej správe Európskeho strediska pre monitorovanie drog a drogovej závislosti o stave drogového problému v EÚ za rok 1997 oznámil, že pokladá za podstatné, aby stredisko začalo so začleňovaním kandidátskych krajín zo strednej a východnej Európy a Cypru do siete Reitox a so zohľadňovaním dát z týchto krajín vo svojich správach a analýzach.
(4) Existuje tu potreba postupne organizovať účasť kandidátskych krajín na aktivitách strediska a na hlavných úlohách Reitox.
(5) Cieľom mnohostranného podporného programu Phare je najmä poskytovanie pomoci krajinám strednej a východnej Európy pri vývoji a podpore informačných systémov a sietí na zber, spracovanie a šírenie údajov týkajúcich sa drog a drogovej závislosti v týchto krajinách.
(6) Je žiaduce priamo poveriť stredisko, aby vykonávalo projekty štrukturálnej technickej pomoci v oblasti informačných systémov pre kandidátske krajiny strednej a východnej Európy i ďalšie kandidátske krajiny s cieľom zapojiť ich do aktivít strediska a na vytvorenie štrukturálnych prepojení so sieťou Reitox.
(7) Je nevyhnutné, aby stredisko pokrylo vo svojom prístupe všetky Phare krajiny, ktoré sú súčasťou multilaterálneho podporného programu Phare, vrátane Albánska, Bosny a Hercegoviny a bývalej juhoslovanskej republiky Macedónie.
(8) Projekty štrukturálnej pomoci, ktoré má vykonávať stredisko v kandidátskych krajinách a krajinách oprávnených prijímať pomoc programu Phare, obsahujú aktivity súvisiace s koordináciou a výmenou informácií, prenosom know-how, vytvorením a posilnením štrukturálnych prepojení so sieťou Reitox a so zriadením a konsolidáciou národných informačných uzlov,
PRIJALA TOTO NARIADENIE:
Článok 1
Nariadenie (EHS) č. 302/93 sa týmto mení a dopĺňa takto:
1. Článok 1 ods. 4 sa nahrádza takto:
"4. Bez toho, aby bol dotknutý článok 2 písm. D bod 14, centrum nemôže vykonať žiadne opatrenie, ktoré akýmkoľvek spôsobom zachádza mimo oblasť informácií a ich spracovania.";
2. v článku 2 písm. D sa dopĺňa nasledujúci bod:
"14. Môže preniesť do kandidátskych krajín, ktoré sú oprávnené prijímať pomoc programu Phare, na požiadanie Komisie Európskych spoločenstiev, svoje know-how a pomáhať pri vytváraní a podpore štrukturálnych prepojení so sieťou Reitox a pri zriadení a konsolidácii národných informačných uzlov."
Článok 2
To nariadenie nadobudne účinnosť dňom jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 28. septembra 2000